钦定古今图书集成/理学汇编/学行典/第203卷 > 沈孝子
## 钦定古今图书集成/理学汇编/学行典/第203卷 > 沈孝子

《按枝山》前闻吾邑之相城有一乞儿，姓沈，年在中岁，
每诣沈隐君孟渊所请丐，凡所得，多不食，而分贮之
筒篚中。隐君初不为意，久而问焉，则曰：“将以遗老娘
耳。”隐君始异之，潜令人侦其所为。丐至一岸旁坐地，
出箪中饮食整理之，擎至船边。船虽陋而甚洁，老媪
坐其中。丐登舟陈食母前，倾酒跪而奉之，伺母接杯
乃起，跳舞而唱《山歌》，作嬉笑以乐母，母殊意安之也。
必母食尽，乃更他求，若无得，则自受馁，终不先食之
也。日日如之。凡数年，母死，丐始不见。隐君叹诧，亦时
少周之。“此非有为而为，可谓真孝矣。”